**Novi komunistički pokret Jugoslavije** (skraćeno "**NKPJ**") је jugoslovensko pseudokomunističko, marksističko-lenjinističko vanparlamentarno udruženje u Republici Srbiji. Njegov osnivač i prvi generalni sekretar bio je Branko Kitanović, pisac i prevodilac. Drugi generalni sekretar udruženja bio je crnogorski i srpski pravnik Batrić Mijović; dok je sadašnji generalni sekretar udruženja turistički radnik, etnolog i antropolog Aleksandar Banjanac. NKPJ sledi ideje Marksa, Engelsa, Lenjina, Staljina i Brežnjeva. 

NKPJ smatra Kinu, Vijetnam, Severnu Koreju, Laos i Kubu socijalističkim zemljama. NKPJ se oštro protivi titoizmu, mišljenja je da je lider KPJ/SKJ i doživotni predsednik SFR Jugoslavije Josip Broz Tito bio "komunistički revizionista", ali je mišljenja da je SFRJ bila socijalistička zemlja do 1990. Cilj NKPJ je ponovno ujedinjenje SFRJ. 

Nakon osamostaljenja Crne Gore, ogranak partije u toj državi je uzeo ime Nova komunistička partija Crne Gore.

Novi komunistički pokret Jugoslavije stvoren je na Osnivačkom kongresu 30. juna 1990. godine u Beogradu. Kongres je održan u sali Saveza inženjera i tehničara Srbije, uz učešće 265 delegata iz svih republika Socijalističke Federativne Republike Jugoslavije. S obzirom na to da se tadašnja aktuelna vlast nije složila da partija nosi ime „Komunistička partija Jugoslavije", na kongresu je odlučeno da se napravi kompromis i da se prihvati naziv „Novi komunistički pokret Jugoslavije". Krajem 1990. vlast je dozvolila naziv „Komunistička partija Jugoslavije", ali je tada iz praktičnih i administrativnih razloga naziv „Novi komunistički pokret Jugoslavije" ostao do 1995. godine.
Najviši organ partije između dva Kongresa je Centralni komitet sa svojim Sekretarijatom.
U februaru 1991. osmočlana delegacija NKPJ bila je gost Komunističke partije Sovjetskog Saveza na poziv članova rukovodstva KPSS, koji su bili protivnici linije Gorbačova - Jakovljeva i Ševarnadzea.
U januaru 1992. osnovan je Savez komunističke omladine Jugoslavije (SKOJ) kao nastavljač tradicija nekadašnjeg SKOJ-a koji je ukinut 1948. godine. Drugi kongres NKPJ održan je u Beogradu aprila 1991. godine. Na kongresu je došlo do oštrog generalnog sukoba između marksističko-lenjinističke linije većine članova partije i Sekretarijata i socijaldemokratske orijentacije manjine.

Na aprilskom plenumu CK 1992. odlučeno je da NKPJ uspostavi kontakt sa obe komunističke partije koje su formirane u Rusiji posle raspada Sovjetskog Saveza krajem 1991. Posle toga u Moskvu je otputovala delegacija NKPJ, predvođena generalnim sekretarom Brankom Kitanovićem, koja je uspostavila saradnju sa ruskim komunističkim partijama.
U februaru 1993. godine, delegacija NKPJ učestvovala je u Pjongjangu (DNR Koreja) na konferenciji komunističkih partija iz celog sveta. Na konferenciji NKPJ je potpisala zajedničku deklaraciju u kojoj su iznete ocene o razbijanju Sovjetskog Saveza i socijalizma u istočnoj Evropi. Krajem februara 1993. godine predstavnici NKPJ su, kao jedini strani delegati, prisustvovali Osnivačkom kongresu Komunističke partije Ruske Federacije u Moskvi.

Na godišnjoj konferenciji 21. decembra 1995. godine usvojeni su novi Statut i Program NKPJ.

Treći kongres održan je 1. aprila 2001. godine u Beogradu. Na kongresu je usvojena Rezolucija u kojoj se konstatuje da je u zemlji posle demonstracija 5. oktobra 2000. izvršena kontrarevolucija, u sprezi imperijalista i domaćih reakcionarnih snaga. Zalagala se za pripajanje Republike Srpske teritoriji Savezne Republike Jugoslavije. Tokom 2008. godine u drugom krugu predsedničkih izbora u Srbiji podržala je predsedničkog kandidata Srpske radikalne stranke Tomislava Nikolića, takođe je u nekoliko navrata učestvovala u protestnim skupovima protiv Haškog tribunala koje je organizovala Srpska radikalna stranka tokom boravka Vojislava Šešelja u njemu. NKPJ i njena omladinska organizacija SKOJ bila je organizator nekoliko antiNATO protesta u Beogradu.

2010. godine ***Nova komunistička partija Jugoslavije*** je izbrisana iz registra političkih organizacija u Republici Srbiji, ali je iste godine upisana kao udruženje pod imenom ***Novi komunistički pokret Jugoslavije***.

2011. godine je iseljena iz prostorija u Nemanjinoj 34 u Beogradu, gde joj je ranije bilo sedište, jer po tvrdnjama Republičke direkcije za imovinu, godinama nije plaćala zakup prostorija u vlasništvu Vlade Srbije koje je dobila od režima Slobodana Miloševića. Rukovodstvo NKPJ negira ove tvrdnje.

28. januara 2012. godine NKPJ je održala Konferenciju NKPJ sa snagom Kongresa pod nazivom „Nastavljamo liniju-jačamo partiju" na kojoj je za generalnog sekretara NKPJ izabran Batrić Mijović, a za izvršnog sekretara NKPJ Aleksandar Banjanac. Izabrani su i ostali organi NKPJ.

28. novembra 2015. godine NKPJ je održala četvrti Kongres u prostorijama udruženja. Izglasan je novi program i statut NKPJ, kao i plan delovanja. Na ovom Kongresu ponovo su izabrani za generalnog sekretara NKPJ Batrić Mijović, a za izvršnog sekretara NKPJ Aleksandar Banjanac. Izabrani su i ostali organi NKPJ. 

14. januara 2017. godine NKPJ je održala peti vanredni Kongres u prostorijama udruženja. Izglasane su organizacione promene u NKPJ-u, kao i plan delovanja nove mlađe tzv. *"liberalne"* generacije rukovodilaca udruženja. Na ovom Kongresu za generalnog sekretara NKPJ-a izabran je Aleksandar Banjanac. 

Organizacija prvi put nakon 23 godine učestvuje na parlamentarnim izborima u Srbiji 2023. godine na izbornoj listi *Ruska stranka — Slobodan Nikolić* sa sedam svojih kandidata kao organizacija jugoslovenske nacionalne manjine u Srbiji. Tom prilikom nije osvojila poslaničko mesto u Narodnoj skupštini Republike Srbije.

Generalni sekretari NКPJ (1990. - danas)
----------------------------------------

|  | Generalni sekretar | Rođen / umro | Početak / kraj funkcije |
| --- | --- | --- | --- |
| 1. | Branko Kitanović | 1935 — 2011. | 1990 — 2011. |
| 2. | Batrić Mijović | 1936 — | 2012 — 2017. |
| 3. | Aleksandar Banjanac | 1983 — |         2017 — |
|

Rezultati na izborima
---------------------

### Parlamentarni izbori u Srbiji

Narodna skupština Republike Srbije| Godina | Glasovi |  % od važećih | Br. | Mandati | Promena | Кoalicija | Status |
| --- | --- | --- | --- | --- | --- | --- | --- |
| 1990. | 4.017 | 0,08% | ▲ 29. | 0 / 250 | ▬ 0 | – | bez mandata |
| 1997. | 16.222 | 0,41% | ▲ 11. | 0 / 250 | ▬ 0 | – | bez mandata |
| 2023. | 11.356 | 0,3% | Decrease 14. | 0 / 250 | ▬ 0 | NКPJ–RS | bez mandata |

### Savezni izbori

Savezna skupština Savezne Republike Jugoslavije| Godina | Glasovi iz Srbije |  % od važećih | Mandati | Promena | Кoalicija | Status |
| --- | --- | --- | --- | --- | --- | --- |
| 1992. | 5.678 | 0,38% | 0 / 138 | ▬ 0 | – | bez mandata |
| 1996. | 21.602 | 1,45% | 0 / 138 | ▬ 0 | – | bez mandata |
| 2000. | 35.742 | 0,73% | 0 / 138 | ▬ 0 | – | bez mandata |

### Parlamentarni izbori u Crnoj Gori

Skupština Crne Gore| Godina | Glasovi |  % od važećih | Mandati | Promena | Кoalicija | Status |
| --- | --- | --- | --- | --- | --- | --- |
| 1992. | 1.092 | 0,37% | 0 / 75 | ▬ 0 | – | bez mandata |
| 1996. | 5.176 | 1,72% | 0 / 75 | ▬ 0 | Кomunisti Crne Gore (sa SКPJ–SКCG–DКP) | bez mandata |

Vidi još
--------

* Savez komunističke omladine Jugoslavije 1992. godine
* Branko Kitanović
* Spisak levičarskih partija u Srbiji
* Komunistička partija Jugoslavije
* Savez komunističke omladine Jugoslavije

Izvori
------

1. ↑  „www.nkpj.org.rs Kontakt". Arhivirano iz originala na datum 2015-03-27. Pristupljeno 2015-09-10.
2. ↑  Izvor: Jutjub | Nova era - Nova era | O grupama Proglas i NКPJ
3. ↑  Izvor: www.novaera.rs | Proklamacija balkanskih šovinista na godišnjicu rata
4. ↑  Izvor: Jutjub | Nova era - Nova era | Srpska levica - Кo je ko i šta nam je činiti
5. ↑  „www.solidnet.org". Arhivirano iz originala na datum 2013-08-21. Pristupljeno 2015-09-22.
6. ↑  www.initiative-cwpe.org
7. ↑  Izvor: www.skoj.org.rs | Jugosloveni zaslužuju nacionalni savet
8. ↑  Izvor: Jutjub | Nova era - Nova era | O grupama Proglas i NКPJ
9. ↑  Izvor: www.novaera.rs | Proklamacija balkanskih šovinista na godišnjicu rata
10. ↑  Izvor: Jutjub | Nova era - Nova era | Srpska levica - Кo je ko i šta nam je činiti
11. ↑  Web arhiva: www.nkpj.co.nr | Program NKPJ
12. ↑  Web arhiva: www.b92.net
13. ↑  Izvor: www.skoj.org.rs
14. ↑  „Održan četvrti Kongres NKPJ.". Arhivirano iz originala na datum 2016-04-13. Pristupljeno 2016-01-12.
15. ↑  Izvor: www.nkpj.org.rs | SEDAM КANDIDATA NКPJ I SКOJ NA REPUBLIČКIM IZBORIMA
16. ↑  Izvor: www.skoj.org.rs | Jugosloveni zaslužuju nacionalni savet

Spoljašnje veze
---------------

* Zvanični sajt: Novog komunističkog pokreta Jugoslavije-NKPJ.
* Zvanični sajt: Saveza komunističke omladine Jugoslavije-SKOJ.
* Izvod iz registra udruženja na kome se nalazi NKPJ Arhivirano 2014-01-15 na Wayback Machine-u
* Izvod iz registra udruženja na kome se nalazi SKOJ u Srbiji Arhivirano 2014-05-13 na Wayback Machine-u
* "Vesti" SKOJ organizuje protest protiv serije "Ravna Gora".
* "Aktivisti SKOJ-a gađali Levija tortom"
* SKOJevci prekinuli NATO tribinu